‘WhatsApp-verkragter’ vasgetrekFoto: SAPD/Facebook Kapt. Nqobile Gwala, woordvoerder van die polisie, het gesê die polisie het van die 30-jarige verdagte te wete gekom nadat hy vroeër die dag twee vroue in die Fairbreeze-gebied glo ontvoer en een verkrag het. “Die verdagte het die vroue deur WhatsApp bevriend en hulle werk belowe. Hy het hulle na hom toe gelok waarna hy hulle ontvoer en na ŉ afgeleë gebied in suikerrietlande geneem het,” het Gwala gesê. “Die man het albei vroue vasgebind en een van hulle verkrag. Die ander vrou kon daarin slaag om te ontsnap en het die polisie in kennis gestel. Met die polisie se aankoms by die misdaadtoneel het die man reeds gevlug.” Gwala het gesê die polisie het ŉ lokval vir die man gestel en hy is laat Donderdagmiddag in hegtenis geneem nadat hy weer ŉ vrou deur WhatsApp na hom toe probeer lok het. Die man het vermoedelik verskeie kere vantevore met dieselfde modus operandi vroue verkrag en beroof. “Aanklagte van verkragting, roof en ontvoering is teen die man aanhangig gemaak. Hy sal binnekort in die hof verskyn,” het Gwala gesê. Sy het vroue wat slagoffers in soortgelyke omstandighede was, aangemoedig om dit by die polisie aan te meld.